text: Kun få biler røg i grøften
  30 januar 2010 kl. 09.31
  Selvom Sønderborg og Aabenraa i aftes og i nat var ramt af både snefald og fygning, så røg kun få bilister i grøften i det glatte føre.
  I hele Syd- og Sønderjylland har Falck siden kl. 4 lørdag morgen ydet assistance til 30 uheldige bilister, hvoraf de fleste var kørt af sporet i mellem Aabenraa og Sønderborg.
  Ifølge vagtchefen hos Syd- og Sønderjyllands Politi er der alene tale om materielle skader, mens ingen personer er kommet til skade.
  - Nu har vi haft sne og glatte veje så længe, at bilisterne har lært at tage sig i agt - og mange holdt sig simpelthen hjemme i carporten til vejret her i formiddag er bedre, vurderer vagtchefen.
  